Sahab Ram, Yuva Haryana
हरियाणा के गृह मंत्री अनिल विज ने कहा कि प्रदेश में नशे पर पूर्ण रूप से अंकुश लगाने के लिए एक साल के भीतर अलग से ''हरियाणा नार्कोटिक्स ब्यूरो'' का गठन किया जाएगा ताकि नशे के अवैध धंधे की जड़ों तक पहुंचकर इसमें संलिप्त बड़े तस्करों को दबोचा जा सके। नशे का कारोबार करने वाले लोगों की जानकारी देने के लिए पुलिस विभाग के टोल फ्री नम्बर 18001801314 तथा मोबाइल नम्बर 7087089947 पर भी जानकारी दी जा सकती है।
विज आज नशे के खिलाफ शुरू किये गए 'आप्रेशन प्रहार' की समीक्षा बैठक के बाद अपने कार्यालय में मीडिया से बातचीत कर रहे थे।
गृह मंत्री ने बताया कि नशे के खिलाफ अभियान चलाते हुए एक माह पूर्व पुलिस द्वारा 'आप्रेशन प्रहार' शुरू किया गया था, जिसमें पुलिस ने 281 केस दर्ज करके 319 लोगों को पकड़ा है। उन्होंने बताया कि इस दौरान पुलिस ने पकड़े गए लोगों से 5.899 किलोग्राम अफीम, 2391.35 किलोग्राम चूरा पोस्त, 9.972 किलोग्राम चरस, 262.37 किलोग्राम गांजा, 2.124 किलोग्राम स्मैक, 870 ग्राम हैरोइन, नशे की 83446 गोलियां, 2628 कैप्सूल, 335 इंजैक्शन तथा 1612 सिरप बरामद किये हैं।
गृह मंत्री ने नशे के खिलाफ चलाए जा रहे अभियान के प्रति अपनी प्रतिबद्धता दोहराते हुए कहा कि सरकार का मुख्य उद्देश्य नशे के कारोबार पर पूर्ण रूप से अंकुश लगाना है। उन्होंने कहा कि अवैध शराब की तस्करी करने वाले लोगों के खिलाफ कड़ी कार्रवाई करने के लिए कानून में भी बदलाव का विचार किया जा रहा है ताकि इस अवैध धंधे में पकड़े जाने वाले वाहनों के अलावा, धंधे में संलिप्त लोगों की प्रॉपर्टी को भी अटैच किया जा सके।